《次韵黎师侯登王叔武文昌阁看雪》
宋代·许及之

春雪如过客，所止留莫住。但见空中驰，机心逐鸥鹭。

度腊凛馀寒，同云忽朝聚。乍看鲛泣珠，渐觉柳飘絮。

少焉有矜色，琼枝斗玉树。登临须胜流，著我觉形污。

北山鲜明姿，爱客急修具。坐间两荆州，翛然隐风度。

更著老弥明，清谈屋瓴注。客醉主亦欢，主醉客即去。

剥啄凤沼来，忽得石鼎句。便可当画图，却将醒眼觑。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。